text: Drenge booster selvtilliden på ungecamp
  30 januar 2016 kl. 17.02
  Varde Kommune sendte lørdag en gruppe folkeskoledrenge på to ugers camp. Den skal gøre det nemmere for eleverne at lære og styrke deres selvtillid.
  UngeCampen er landets første eksempel, hvor en læringslejr gør en ekstraordinær indsats for de drenge, der halter betydeligt efter i skolen.
  Campen skal på to uger booste drengenes selvtillid, så de får troen på, at også de kan noget.
  - Drengene har masser af potentiale og gåpåmod, og de har taget et modigt valg om at gøre en forskel for sig selv. Vi er klar med masser af fede oplevelser, der sætter fokus på læring ved hjælp af drengenes egne styrker, fortæller leder af UngeCampen, Anne Mette Hede Jensen, til TV SYD.
  Tidligere har Varde Kommune afholdt en lignende DrengeCamp for lidt yngre elever. Med fokus på drengenes styrker, opnåede kommunen gode resultater. Drengene flyttede sig flere skoleår på kun to uger.
  En af deltagerne på UngeCampen er Holger Petersen fra Outrup. Han ser frem til lejren.
  - Jeg glæder mig til at møde nye venner, få mere selvtillid og blive bedre til matematik, siger Holger Petersen til TV SYD.
  Du kan læse mere om UngeCampen her.
  
  